b'\n_START_ARTICLE_\nGrad Vinica, Vinica Breg\n_START_PARAGRAPH_\nGrad Vinica se je kot srednjeve\xc5\xa1ka mogo\xc4\x8dna trdnjava nahajal na enem od hrib\xc4\x8dkov Vinica Brega zahodno od trga Vinica v Hrva\xc5\xa1kem Zagorju (15 km od Vara\xc5\xbedina in 7,5 km ju\xc5\xbeno od Ormo\xc5\xbea v Sloveniji). V ru\xc5\xa1evine je bil prepu\xc5\xa1\xc4\x8den v 18. stoletju.\n_START_SECTION_\nZgodovina\n_START_PARAGRAPH_\nGrad ali utrdba Vinica se v listinah prvi\xc4\x8d omenja v prvi polovici 14. stoletja kot\xc2\xa0\xc2\xbbcastrum Vinica\xc2\xab\xc2\xa0in je bil sede\xc5\xbe istoimenskega gospostva s svobodnim\xc2\xa0\xc2\xbbmestom\xc2\xab\xc2\xa0(trgom) Vinico. Leta 1391 je lastnik trdnjave (\xc2\xbbcastrum Vynicha\xc2\xab) ogrski kralj Sigismund Luksembur\xc5\xa1ki. Ta jo 17. 8. 1397 podari v dedno last rodbine celjskemu grofu Hermanu II.. Gospostvo je takrat imelo 17 vasi in svobodno mesto. V posesti Celjskih je ostal do izumrtja zadnjega Celjana po mo\xc5\xa1ki liniji Ulrika II. leta 1456. Celjski so na gradu imeli svoje kastelane._NEWLINE__NEWLINE_Po izumrtju Celjskih gospostvo in grad Vinica spet pripade ogrskemu kralju, ki ga leta 1463 podeli Janu Vitovcu, ki ga za kratek \xc4\x8das nasledita sinova. Ker sta bila tajna zaveznika nem\xc5\xa1kega cesarja Maksimilijana Habsbur\xc5\xa1kega in obto\xc5\xbeena izdajstva, jima grad in posestvo, kot vsa druga, ogrski kralj Matija Korvin odvzame in podari svojemu nezakonskemu sinu, hrva\xc5\xa1kemu banu, Ivanu Korvinu. Ta ga leta 1503, skupaj z gradom Trako\xc5\xa1\xc4\x8dan, podari svojemu podbanu Ivanu Gyulayu._NEWLINE__NEWLINE_Po smrti Ivana Gyulaya leta 1504, ki ni imel mo\xc5\xa1kih potomcev, je grad in gospostvo dodeljeno dedi\xc4\x8dem po \xc5\xbeenski liniji. Tako postane lastnik Nikola Istvanffy s poroko z Elizabeto pl. Bot de Bayna. Leta 1555 je grad Vinico skoraj povsem uni\xc4\x8dil po\xc5\xbear, vendar je bil potem obnovljen in dograjen. Po smrti Istvanffy-ja leta 1568 pride Vinica v posest njegovih treh h\xc4\x8dera oziroma njihovih mo\xc5\xbe, grofa Dra\xc5\xa1kovi\xc4\x87a, grofa Keglevi\xc4\x87a in Ivana Lipceja ter hrva\xc5\xa1kega bana Benedikta Thuroczya. Ban Thuroczy je tudi umrl na Vinici in je pokopan v \xc5\xbeupnijski cerkvi._NEWLINE__NEWLINE_Nadaje so se menjavali \xc5\xa1tevilni lastniki, ki so se v 18. stoletju preselili v ni\xc5\xbeino, trdnjava pa je bila opu\xc5\xa1\xc4\x8dena in od nje so ostale le ru\xc5\xa1evine.'